**Nota informativă**

**la proiectul hotărârii Guvernului *cu privire la aprobarea unor regulamente în domeniul transportului feroviar***

|  |
| --- |
| **1. Denumirea autorului și, după caz, a participanților la elaborarea proiectului** |
| Ministerul Infrastructurii și Dezvoltării Regionale. |
| **2. Condițiile ce au impus elaborarea proiectului de act normativ și finalitățile urmărite** |
| Lansarea proceselor de aderare a Republicii Moldova la Uniunea Europeană prevede inclusiv interconectarea treptată a sistemelor feroviare din Republica Moldova și comunitatea europeană. În context, Ministerul Infrastructurii și Dezvoltării Regionale a lansat consultări cu partenerii de dezvoltare în vederea construcției liniilor de cale ferată cu ecartament 1435 mm (ecartament normal), fiind efectuat studiul de prefezabilitate și inițiate lucrările de analiză și studiere a oportunității de construcție a liniei de cale ferată cu ecartament normal pe tronsonul Ungheni-Chișinău. Astfel, după aprobarea studiului de fezabilitate va fi posibilă atragerea fondurilor europene pentru construcția unei căi ferate noi și interconectarea capitalei cu infrastructura feroviară românească.  Diverse reglementări și standarde în sistemul feroviar european și sistemul național prevăd diferite proceduri de evaluare, testare și plasare pe piață a echipamentelor și vehiculelor feroviare. Diferențele menționate creează un mediu concurențial inechitabil, afectează competitivitatea și sustenabilitatea mediului de afaceri în domeniul feroviar din Moldova, precum și mențin un cost înalt pentru logistica transfrontalieră a mărfurilor și circulația pasagerilor.  Totodată, dacă actele normative naționale nu sunt armonizate cu cerințele acquis-ului european, implementarea eficientă a măsurilor de siguranță poate deveni dificilă, fiind necesară instruirea suplimentară a personalului și instalarea unor echipamente suplimentare la conectarea treptată a sistemului feroviar național cu cel european.  Astfel, studiind practica internațională, s-a constat că de exemplu în Uniunea Europeană, unele state administrează infrastructuri feroviare cu ecartament 1520 mm și 1668 mm, pe cînd în majoritatea statelor europene se administrează căi ferate cu ecartament 1435 mm. Pentru a evita suprareglementarea siguranței feroviare și instituirea unor reguli comune în raport cu elementele infrastructurii feroviare și materialul rulant, la nivelul Uniunii Europene au fost adoptate acte normative, care stabilesc reguli comune generale pentru toate tipurile de ecartamente.  Drept urmare, luînd în considerare angajamentele stabilite în Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte din 27.06.2014, privind transpunerea actelor normative europene privind interoperabilitatea feroviară, se consideră necesar de armonizat acquis-ul european în privința interoperabilității și siguranței feroviare.  Abordarea menționată, pe termen lung are un impact pozitiv asupra domeniului feroviar, micșorând costurile pentru reabilitarea și menținerea infrastructurii feroviare și materialului rulant. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul transpune:  - Directiva (UE) 2016/797 a Parlamentului European și a Consiliului din 11 mai 2016 privind interoperabilitatea sistemului feroviar în Uniunea Europeană;  - Directiva (UE) 2016/798 a Parlamentului European și a Consiliului din 11 mai 2016 privind siguranţa feroviară;  - Decizia Comisiei 2010/713/UE din 9 noiembrie 2010 privind modulele pentru procedurile de evaluare a conformității și a adecvării pentru utilizare, precum și de verificare CE care trebuie utilizate în specificațiile tehnice de interoperabilitate adoptate în temeiul Directivei 2008/57/CE a Parlamentului European și a Consiliului;  - Regulamentul de punere în aplicare (UE) 2019/250 al Comisiei din 12 februarie 2019 privind modelele de certificate și de declaraţii „CE” pentru subsistemele și pentru elementele constitutive de interoperabilitate feroviare, modelul de declaraţie de conformitate cu un tip de vehicul feroviar autorizat și procedurile de verificare „CE” a subsistemelor în conformitate cu Directiva (UE) 2016/797 a Parlamentului European și a Consiliului și de abrogare a Regulamentului (UE) nr. 201/2011 al Comisiei. |
| **4. Principalele prevederi ale proiectului şi evidențierea elementelor noi** |
| Proiectul stabilește condiţiile care trebuie îndeplinite pentru realizarea interoperabilităţii în cadrul sistemului feroviar în vederea definirii unui nivel optim de armonizare tehnică, pentru a permite facilitarea, îmbunătăţirea și dezvoltarea serviciilor de transport feroviar în Republica Moldova și cu statele terţe și pentru a contribui la interconectarea sistemului național cu spaţiul feroviar unic european. Aceste condiţii se referă la proiectarea, construirea, punerea în funcţiune, modernizarea, reînnoirea, exploatarea și întreţinerea elementelor acestui sistem, precum și calificările profesionale și condiţiile de sănătate și de siguranţă aplicabile personalului care contribuie la exploatarea și întreţinerea sa.  Subsecvent, proiectul conține dispoziții pentru asigurarea siguranței feroviare și a unui acces îmbunătățit pe piață pentru serviciile de transport feroviar prin definirea responsabilităților în sistemul feroviar, armonizarea metodelor și obiectivelor de siguranță în vederea eliminării suprareglemenătii, preluarea principiilor de gestionare, reglementare și controlului siguranței feroviare.  Totodată, proiectul prevede stabilirea modulelor comune pentru procedurile de evaluare a conformității și adecvării pentru utilizarea elementelor constitutive de interoperabilitate și de verificare CE a subsistemelor structurale și funcționare a sistemului feroviar.  În același timp, proiectul stabilește modelele declarațiilor “CE” de conformitate sau de adecvare, detaliile procedurilor de verificare “CE” a subsistemelor, modelul declarației de verificare a subsistemului și modelul pentru certificatele de conformitate sau de adecvare. |
| **5. Fundamentarea economico-financiară** |
| Implementarea proiectului nu necesită cheltuieli suplimentare din bugetul de stat. |
| **6. Modul de încorporare a actului în cadrul normativ în vigoare** |
| În urma aprobării proiectului nu va trebui de modificat alte acte normative. |
| **7. Avizarea şi consultarea publică a proiectului** |
| Anunțul privind inițierea procesului de elaborare a proiectului actului normativ a fost plasat pe pagina web a Ministerului Infrastructurii și Dezvoltării Regionale ([https://particip.gov.md/ro/document/stages/\*/12320](https://particip.gov.md/ro/document/stages/*/12320)).  Proiectul hotărârii Guvernului urmează a fi supus avizării și consultării publice, conform art. 32 din Legea nr. 100/2017 cu privire la actele normative și va fi plasat pe paginile web www.midr.gov.md și [particip.gov.md](https://particip.gov.md/ro/document/stages/anunt-cu-privire-la-consultarea-publica-si-avizarea-a-proiectului-hotararii-guvernului-privind-modificarea-hotararii-guvernului-nr5462019-pentru-aprobarea-regulamentului-privind-modul-de-amenajare-si-exploatare-a-cheiurilor-temporare-si-edificiilor-aferente-pe-caile-navigabile-interne-ale-republicii-moldova-si-a-altor-acte-normative-pentru-relansarea-navigatiei-interne-pe-raurile-prut-si-nistru/11217)  Proiectul va fi expediat spre avizare următoarelor instituții:  - Ministerul Afacerilor Externe;  - Ministerul Finanțelor;  - Ministerul Justiției;  - Ministerul Dezvoltării Economice și Digitalizării;  - Centrul Național Anticorupție;  - Agenția Proprietății Publice (Î.S. “Calea Ferată din Moldova”);  - Agenția Feroviară.  Subsecvent, proiectul va fi consultat cu organismele de evaluare a conformității din Republica Moldova. |
| **8.** **Constatările expertizei anticorupție** |
| Proiectul urmează a fi supus expertizei anticorupție. |
| **9. Constatările expertizei de compatibilitate** |
| Proiectul urmează fi avizat de Centrul de Armonizare a Legislației. |
| **10. Constatările expertizei juridice** |
| Proiectul va fi supus expertizei juridice. |
| **11. Constatările altor expertize** |
| Analiza de impact a fost avizată de Grupul de lucru al Comisiei de stat pentru reglementarea activității de întreprinzător la ședința din 19 martie 2024. |

**Secretar general al ministerului Angela ȚURCANU**